《长新店题壁上画马》
清代·冯询

买骏无人入燕市，一片雄心为谁死。精神满腹气压纸，壁间飒飒风尘起。

主人待汝恩不轻，购汝饲汝绘汝形。龙骨先摹神气力，兔毛更染好颜色。

晶莹夹镜参差钱，羁金络玉装宝鞯。势欲飞腾却不去，回头似待王良御。

至今落拓犹英豪，雄姿卓荦顾视高。主人挂向长安道，相看共叹风尘老。

年深墨汁还淋漓，按图试问画者谁。名姓不遣俗人识，英雄埋没胡可知。

却看图形感沙漠，马闲亦是麒麟阁。

作者简介：冯询，字子良，番禺人。嘉庆庚辰进士，历官吴城同知，署九江饶州知府。有《子良诗存》。